Դենիս Պրատ

**Դենիս Պրատ** (, ), բելգիացի պրոֆեսիոնալ ֆուտբոլիստ։ Ներկայումս հանդես է գալիս Լեսթեր Սիթիի և Բելգիայի ազգային հավաքականի կազմում։ Խաղում է կենտրոնական կիսապաշտպանի դիրքում։

## Ակումբային կարիերա
### Անդերլեխտ
Ֆուտբոլիստի կարիերան Պրատը սկսել է Գենկում։ 2010 թվականի մայիսին նա միացավ Անդերլեխտի ակադեմիային։ Իր պրոֆեսիոնալ դեբյուտը Պրատը նշեց 2011 թվականի սեպտեմբերի 21-ին՝ թիմի մեկնարկային կազմում խաղադաշտ դուրս գալով Բելգիայի գավաթի Լոմելի դեմ խաղում և այս խաղում դառնալով 2 գոլային փոխանցման հեղինակ։ Իր առաջին գոլը պրոֆեսիոնալ կարիերայում խփեց հոկտեմբերի 26-ին՝ Բելգիայի գավաթի Ռուպեր Բոմի դեմ խաղում։ Առաջին հանդիպումը Բելգիայի առաջնությունում անցկացրեց հոկտեմբերի 30-ին՝ փոխարինման մտնելով Լյերսի դեմ խաղում։ 2012 թվականի մարտին բելգիացին երկարաձգեց իր պայմանագիրը Անդերլեխտի հետ մինչև 2015 թվականը։ Իր առաջին մրցաշրջանում Պրատը անցկացրեց 9 հանդիպում՝ դառնալով 1 գոլի և 2 գոլային փոխանցման հեղինակ։

2012 թվականի հուլիսի 22-ին Պրատը գոլ խփեց Բելգիայի սուպերգավաթի Լոկերենի դեմ խաղում՝ օգնելով Անդերլեխտին հաղթել 3-2 հաշվով և նվաճել գավաթը։ Իր առաջին հանդիպումը եվրոպական առաջնություններում բելգիացին անցկացրեց օգոստոսի 8-ին՝ թիմի մեկնարկային կազմում խաղադաշտ դուրս գալով Չեմպիոնների Լիգայի որակավորման երրորդ փուլի Էկրանասի դեմ խաղում և այս խաղում դառնալով գոլի ու գոլային փոխանցման հեղինակ։ Իր դեբյուտը Չեմպիոնների Լիգայում նշեց սեպտեմբերի 18-ին՝ փոխարինելով Շեյխու Կույատեին խմբային փուլի Միլանի դեմ խաղում։ Իր առաջին գոլը Բելգիայի առաջնությունում Պրատը խփեց հոկտեմբերի 30-ին՝ Գենտի դեմ խաղում։ Նոյեմբերի 11-ին նա գոլի և գոլային փոխանցման հեղինակ դարձավ Բրյուգգեի դեմ խաղում։ 2012-13 մրցաշրջանում Պրատը անցկացրեց 40 հանդիպում՝ դառնալով 6 գոլի և 8 գոլային փոխանցման հեղինակ։

2013 թվականի հուլիսի 21-ին Պրատը խաղադաշտ դուրս եկավ Բելգիայի սուպերգավաթի Գենկի դեմ խաղում, և Անդերլեխտը հաղթեց գավաթը։ Օգոստոսի 11-ին բելգիացին գոլի և գոլային փոխանցման հեղինակ դարձավ Գենտի դեմ խաղում։ Սեպտեմբերի 25-ին նա 3 գոլային փոխանցում տվեց Բելգիայի գավաթի Էյպենի դեմ խաղում։ 2014 թվականի սկզբին Պրատը երկարաձգեց իր պայմանագիրը ակումբի հետ մինչև 2017 թվականը։ Մարտի 16-ին՝ Օստենդեի դեմ խաղում բելգիացին տվեց 2 գոլային փոխանցում՝ օգնելով Անդերլեխտին հաղթել 4-0 հաշվով։ Մայիսի 18-ին Պրատը գոլի և գոլային փոխանցման հեղինակ դարձավ Լոկերենի դեմ խաղում, ինչի շնորհիվ Անդերլեխտը իր պատմության մեջ 33-րդ անգամ հաղթեց Բելգիայի առաջնությունը։ 2013-14 մրցաշրջանում նա անցկացրեց 46 հանդիպում՝ դառնալով 5 գոլի և 9 գոլային փոխանցման հեղինակ։

2014 թվականի օգոստոսի 31-ին՝ Բրյուգեի դեմ խաղում Պրատը անցկացրեց իր 100-րդ հանդիպումը Անդերլեխտի կազմում՝ այս խաղում դառնալով 2 գոլային փոխանցման հեղինակ։ Սեպտեմբերի 16-ին՝ Գալաթասարայի դեմ խաղում բելգիացին խփեց իր առաջին գոլը Չեմպիոնների Լիգայում։ 2014 թվականի դեկտեմբերին նա գոլի հեղինակ դարձավ 4 անընդմեջ հանդիպումներում՝ այս խաղերում խփելով 5 գոլ և տալով 2 գոլային փոխանցում։ 2015 թվականի հունվարի 14-ին Պրատը ճանաչվեց Բելգիայի առաջնության տարվա լավագույն ֆուտբոլիստ՝ առաջ անցնելով Բրյուգգեի կիսապաշտպան Վիկտոր Վասկեսից։ 2014-15 մրցաշրջանում նա անցկացրեց 39 հանդիպում՝ դառնալով 9 գոլի և 11 գոլային փոխանցման հեղինակ։

2015 թվականի օգոստոսի 23-ին Պրատը խփեց Լոկերենի դեմ հանդիպման միակ գնդակը՝ 1-0 հաշվով հաղթանակ պարգևելով Անդերլեխտին։ Դեկտեմբերի 20-ին նա դուբլ ձևակերպեց Բրյուգգեի դեմ խաղում։ 2016 թվականի փետրվարի 21-ին բելգիացին հեռացվեց խաղադաշտից Վասլանդ-Բևերենի դեմ խաղում՝ ստանալով երկրորդ դեղին քարտը հանդիպման 85-րդ րոպեին։ Անդերլեխտի առաջին թիմի կազմում Պրատը անցկացրեց 182 հանդիպում՝ դառնալով 27 գոլի ու 39 գոլային փոխանցման հեղինակ և օգնելով իր թիմին 3-ական անգամ հաղթել Բելգիայի առաջնությունը և Բելգիայի սուպերգավաթը։

### Սամպդորիա
2016 թվականի օգոստոսի 24-ին Պրատը 10 միլիոն եվրոյի դիմաց տեղափոխվեց Սամպդորիա։ Իր դեբյուտը ակումբի կազմում նշեց օգոստոսի 28-ին՝ փոխարինելով Ռիկարդո Ալվարեսին Ատալանտայի դեմ խաղում։ Առաջին հանդիպումը թիմի մեկնարկային կազմում անցկացրեց սեպտեմբերի 16-ին՝ Միլանի դեմ խաղում։ Իր առաջին գոլը Սերիա A-ում Պրատը խփեց 2017 թվականի հունվարի 29-ին՝ Ռոմայի դեմ խաղում։ 2018 թվականի ապրիլի 29-ին նա գոլի հեղինակ դարձավ Կալյարիի դեմ խաղում՝ օգնելով իր թիմին հաղթել 4-1 հաշվով։ Սամպդորիայի ավագի թևկապով բելգիացին առաջին անգամ խաղադաշտ դուրս եկավ նոյեմբերի 11-ին՝ Ռոմայի դեմ խաղում։ Նոյեմբերի 29-ին Պրատը երկարաձգեց իր պայմանագիրը ակումբի հետ մինչև 2021 թվականը։ Դեկտեմբերի 16-ին նա 2 գոլային փոխանցում տվեց Պարմայի դեմ խաղում, իսկ հանդիպումն ավարտվեց 2-0 հաշվով։ Սամպդորիայի կազմում Պրատը անցկացրեց 106 հանդիպում՝ դառնալով 4 գոլի և 6 գոլային փոխանցման հեղինակ։

### Լեսթեր Սիթի
2019 թվականի օգոստոսի 8-ին Պրատը 5 տարվա պայմանագիր կնքեց Լեսթեր Սիթիի հետ։ Ակումբը նրա համար վճարեց 18 միլիոն ֆունտ ստերլինգ։ Իր դեբյուտը Պրեմիեր Լիգայում նշեց օգոստոսի 18-ին՝ փոխարինման մտնելով Չելսիի դեմ խաղում։ Առաջին հանդիպումը թիմի մեկնարկային կազմում Պրատը անցկացրեց օգոստոսի 24-ին՝ Շեֆիլդ Յունայթեդի դեմ խաղում։

## Միջազգային կարիերա
Պրատը ներկայացրել է Բելգիան բոլոր տարիքային երիտասարդական հավաքականներում։ Բելգիայի ազգային հավաքական նա առաջին անգամ հրավիրվեց 2014 թվականի նոյեմբերի 6-ին՝ Իսլանդիայի և Ուելսի դեմ խաղերի համար։ Իր դեբյուտը ազգային հավաքականում նշեց նոյեմբերի 12-ին՝ փոխարինելով Քրիստիան Բենտեկեին Իսլանդիայի դեմ ընկերական խաղում։ 4 տարվա դադարից հետո Պրատը երկրորդ անգամ խաղադաշտ դուրս եկավ 2018 թվականի հոկտեմբերի 16-ին՝ փոխարինելով Դրիս Մերտենսին Նիդերլանդների դեմ խաղում։ 2019 թվականի հոկտեմբերի 13-ին նա գոլային փոխանցում տվեց Միշի Բաչուայիին Ղազախստանի դեմ խաղում՝ օգնելով Բելգիային հաղթել 2-0 հաշվով։

## Կարիերայի վիճակագրություն
### Ակումբային վիճակագրություն
*2019 թվականի նոյեմբերի 24-ի դրությամբ*****

### Միջազգային վիճակագրություն
*2019 թվականի նոյեմբերի 24-ի դրությամբ*

## Նվաճումներ
### Ակումբային
**Անդերլեխտ**

*Բելգիայի առաջնություն. 2011–12, 2012–13, 2013–14
*Բելգիայի սուպերգավաթ. 2012, 2013, 2014

### Անհատական
* Ապագայի գավաթի լավագույն ֆուտբոլիստ. 2011
* Բելգիայի առաջնության տարվա լավագույն ֆուտբոլիստ. 2014

## Ծանոթագրություններ

## Արտաքին հղումներ
* Պրատի պաշտոնական Ֆեյսբուքի էջը
* Պրատի պաշտոնական Տվիտերի էջը
* Պրատի պաշտոնական Ինստագրամի էջը
* Պրատը transfermarkt-ում
* Պրատը soccerbase.com-ում
* Պրատը WhoScored.com կայքում
* Պրատը Լեսթեր Սիթիի պաշտոնական կայքում
* Պրատը Պրեմիեր Լիգայի պաշտոնական կայքում
* Պրատը ՈՒԵՖԱ-ի պաշտոնական կայքում

Կատեգորիա:Անդերլեխտի ֆուտբոլիստներ
Կատեգորիա:Բելգիայի հավաքականի ֆուտբոլիստներ
Կատեգորիա:Բելգիացի ֆուտբոլիստներ
Կատեգորիա:Իտալիայի լեգեոներ ֆուտբոլիստներ
Կատեգորիա:Լեսթեր Սիթիի ֆուտբոլիստներ
Կատեգորիա:ՈՒԵՖԱ Եվրո 2020-ի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Սամպդորիայի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Տորինոյի ֆուտբոլիստներ
Կատեգորիա:Անտվերպենի ֆուտբոլիստներ
Կատեգորիա:Աուդ Հեվերլե Լյովենի ֆուտբոլիստներ
Կատեգորիա:Գենկի ֆուտբոլիստներ